**A vak koldus**

**Köszöntés:** Jézus mondja: „Jöjjetek énhozzám mindnyájan, akik megfáradtatok, és meg vagytok terhelve, és én megnyugvást adok nektek.” (Mt 11,28) Ámen.

**Előfohász:** „A halló fület és a látó szemet egyaránt az Úr alkotta.” (Péld 20,12)

Énekek: 26: 1-3: „Légy ítélőm, Uram…”

 166: 2-3: „Nyisd meg szánkat háladásra…”

 240: 1-7: „Ó, én két szemeim, ti az Úrra nézzetek…”

**Lekció:** Lukács evangéliuma 18, 35-43

Történt pedig, amikor Jerikóhoz közeledett, hogy egy vak ült az út mellett, és koldult. Hallotta, hogy sokaság megy el mellette, kérdezősködött, hogy mi ez. Megmondták neki, hogy a názáreti Jézus megy arra. Ekkor így kiáltott fel: „Jézus, Dávid Fia, könyörülj rajtam!” Akik elöl mentek, rászóltak, hogy hallgasson el, de ő annál inkább kiáltozott: „Dávid Fia, könyörülj rajtam!” Jézus megállt, és megparancsolta, hogy vezessék hozzá. Amikor közel jött, megkérdezte tőle: „Mit kívánsz, mit tegyek veled?” Ő így szólt: „Uram, hogy lássak.” Jézus ezt mondta neki: „Láss! A hited megtartott.” És azonnal megjött a szeme világa, és követte őt, dicsőítve az Istent. Amikor ezt látta az egész nép, dicsőítette Istent.

**Előima**

Üres kézzel állok Előtted Uram, Istenem. Töredelmesen vallom meg színed előtt, hogy olyan idegenek számomra a Te útjaid. Amióta ember él a földön, egyedül Te keresed. Te vagy az Isten, és a jövő egyedül Ő, akit megígértél az atyáknak. Megvallom, hogy szeretnék hinni, kérlek, jöjj el hozzám, mert elveszettségem egyedül a halál. Ma is kérdez lelkem: nincs már áldásod felém? Vannak a szívemben sötét aggodalmak, és korán reggel fájdalmasan megriasztanak, de ma Eléd hozom, hiszen Te hordozni akarod terheimet, és Veled bátran elindulhatok. Egyedül Általad és Veled lesz a szenvedésből nyereség. Ma reggel is felébresztettél, és fülem éberré teszed, szemem látóvá. Hálát adok, hogy nem maradsz ma sem rejtekben, és a feltámadás napján a Te drága szavaddal köszöntesz engem. Köszönöm, hogy már a pirkadat kapujában elém jöttél, és szóltál hozzám. Jöjj, és szólj a csendességben is hozzám. Segíts, hogy Általad legyőzzek minden szakadást és fájdalmat. Adj új szívet népednek, és olyan egységet, melyből a világ meghallgatja nagy hűségedet és szereteted üzenetét: Békülj meg Istennel! Jöjj azért, Úr Jézus, erősíts meg, és segíts meg cselekedeteimben! Add, hogy munkámban is kegyelmed mutatkozzon meg! Adj növekedést, hogy minden dolgomban elnyerjem áldásod! Szentlélek Úr, cselekedd meg, hogy az aggodalmat itt hagyjam és lelkem lecsendesedve akaratodat kövesse most és mindörökké Ámen.

**Igehirdetés előtti ének**: 119: 62: „Az én szemeim elfogyatkoztak…”

**Textus:** Lukács evangéliuma 18, 40-41

Jézus megállt, és megparancsolta, hogy vezessék hozzá. Amikor közel jött, megkérdezte tőle: „Mit kívánsz, mit tegyek veled?”

**Jézust Ünneplő, élő keresztyén gyülekezet, drága testvéreim az Úr Jézus Krisztusban!**

 A vak koldus a csendesség gyermeke, aki megelégszik azzal, amit kap. Szótlanul végig üli napjait, nincs társa, nincs vakvezető kutyája, és mégis a pénzszerzés forrása, mert a rokonság gyakran ültette ki a vakokat az út szélére, hogy szó szerint valami kis pénzt „hozzanak a konyhára.” Jerikóban él, 27 km-re Jeruzsálemtől, ez Jézus utolsó megállóhelye, mielőtt megtörténik a megváltás. Jézus idejében ez volt a módosabb jeruzsálemiek kedvelt nyaralóhelye. A pálmafák és a hűvös oázisok teljessége odavonzották a tehetősebb közönséget. Gazdagság és szegénység éppen az útszélen találkozik. Ott, ahol Jézus is elhalad. Az útszélen. A találkozások helyén. Első üzenete Isten igéjének az: Hol lehet Jézussal találkozni? Ott, ahol találkozik a gazdagság és a szegénység. Ott, ahol találkozik a látó és a vak ember. Ott, ahol találkozik az élő és a haldokló. Ott, ahol összeérnek a teljesen ellentétes dolgok. Jézust mindig ott találjuk, ahol senki sem gondolná. Jézus ott van, ahol éppen nem számítasz rá, drága testvérem. Nem ott, ahol várod. Nem ott, ahol körömszakadtáig kívánod és akarod. Nem ott, ahol szerinted lenne jó Vele találkozni. Nem ott, ahol neked jó, hanem ahol Ő igazán tud segíteni. Ugyanis Jézus közelében változik meg a kitaszított vak és az érzéketlen tömeg, amelyik Jézust kíséri és követi. A tömeg a vak ellen fordul. Úgy néz a betegre, mint egy visszafordíthatatlan állapotra. Nincs benne együttérzés és részvét. A tömeg csitítja és leszólja a vakot. A tömeg nem lát túl azon, hogy a vak koldus csak alamizsnát kér. A tömeg nem lát túl azon, hogy rajta csak pénzzel lehet segíteni és felsőruháját megtölteni. Olyan ember áll előttük, akinek lesajnálóan inkább dobnak egy kis aprót, csak már legyen csendbe. A tömeg nem tudja, mi az: könyörület. A tömeg értelmi úton, sőt pénztárcáján keresztül közelíti meg a szegényt. Jézus azonban nem értelmi és nem is érzelmi úton közelíti meg a csendességbe burkolózó embert, hanem tettén keresztül. Mit tesz Jézus a tömeggel ellentétben? Először is hallgat, és várja a koldus kiáltozását. A csendbe burkolózó rászoruló ugyanis két alkalommal is hangos szóval szólítja meg Jézust: „Dávid Fia, Jézus, könyörülj rajtam!” (Lk 18,38.39). Míg a tömeg leszólja az elnémított vakot, addig a kolduló vak annál jobban kiáltozik Jézus irányába. A tömeg az ellenkezőjét éri el és erre felfigyel Jézus is. A vak és a tömeg teljesen ellentétes dolgokat művel. A kolduló vak nem törődik bele a csitításba, nem törődik bele a teljes elnémításba. Úgy véli, hogy eleget hallgatott már. Most már csak Jézus irányába kiáltozik, nem látja, sőt nem is hallja a tömeget, csak a „csodadoktorhoz” beszél. Nem lát és nem hall semmit, csak Jézust szólítja meg, sőt egyenesen Jézust célozza meg kiáltozásával. Második üzenete Isten Igéjének: Melyik az a lelki és testi állapot, amikor nem figyelsz semmire és senkire, hanem csak arra, hogy Jézus melletted legyen? Mi az a tehetetlenség, amire azt mondod, hogy nem érdekel senki és semmi, mert ezt egyedül csak Jézus tudja megoldani? Mi az az életbeli kudarc, amire azt mondod, nem érdelek senki és semmi, mert csak Jézus tudja megváltoztatni a látásomat? Mi kell ahhoz, hogy Jézus irányába kiálts minden ellenhangok ellenére, hogy újból láss, újból kilépj régi mivoltodból és komfortzónádból. Mi kell ahhoz, hogy Jézus legyen életed egyetlen kiindulópontja? Jézus erre az ellentétes reakcióra felfigyel. Először is magához vezetteti. Kérdezhetnénk, hogy miért kínlasztja, de Ő ezzel a legnagyobb dologra akarja megtanítani. A tömeg segítsen rajta. Azért hívja magához, hogy érezze, Jézus valóban látja őt. Jól tudja, hogy ki szólította meg. Tisztában van vele, hogy ki áll Előtte. Jézus mindig tudja, hogy kicsoda szólította meg. Jézus mindig látja az embert. Az emberi szó által Jézus a kiabálót a maga közelébe hozza. Közelebb az Úrhoz. Közelebb Jézushoz. Közelebb a Mesterhez. Közelebb a Tanítóhoz. Közelebb a Gyógyítóhoz. Közelebb. Mindig közelebb Hozzá. Emellett Jézus nagyon előzékeny vele. Kérdez tőle, érdekli kívánsága. Nem tesz semmit anélkül, hogy tudná az ő vágyát. Kérdése valódi érdeklődését fejezi ki. Érzékenyíti a vak koldus lelkét. Fontosnak tartja Őt. Értékesnek látja. Egyedinek tartja látását mindenek ellenére. Nélküle nem akar dönteni. Nélküle nem akar cselekedni. Nélküle nem szeretne semmit kivitelezni. Jézus arra tanít meg, hogy olyan nehezen kérdezünk rá arra, hogy mit akar a másik. Sokszor az a jó, amit mi már előre eldöntöttünk. Sokszor az a helyes, és csak úgy a helyes, ahogyan mi akarjuk. Még a segítségnyújtás tekintetében is. Nem kérdezünk vissza, csak cselekszünk. Nem kérdezünk rá, hogy a beteg mit akar, hogyan szeretné a beteg, de Jézus igen. Ő figyelembe veszi Őt, az embert. Nem durván és beleavatkozva szól, hanem úgy azonosul vele, testi állapotával és érzelmi hátterével, hogy rákérdez az ő látására. Drága testvérem! Nem lehet rózsaszín szemüvegen keresztül nézni a másikat, nem lehet borúlátóan hozzáállni a másikhoz. Le kell hajolni hozzá, mert a felülnézet kevés. Jézus négyszemközt, kiszólítva a tömegből kérdez rá a vak legmélyebb óhajára. Drága testvérem! Mielőtt szólsz, mielőtt beszélsz, mielőtt cselekszel a másikért, kérdezd meg, hogy mit akar valóban az érintett személy. Ne intézkedj, ne üzengess, ne légy a szószólója, hanem kérdezz, beszélj, és kommunikálj. Jézus ugyanis mindig úgy kérdez, hogy visszaadja az ember hitét. A koldus válasza a gyógyulás kérése, tehát biztos benne, hogy Jézus meg tudja gyógyítani. Jézus kérdése által biztos útitárssá válik. Jézus mindig hitet ébreszt, legyen az betegség, továbbtanulási lehetőség, szerelem, otthon, munkahely, család, mert Ő mindenben megerősítést, bátorítást sugároz, ha te magad is akarod és szorgalmazod a változást. Épp ezért a vak először Jézusnak néz a szemébe. Jézust, aki könyörült rajta. Az Urat, aki segített rajta. Aki tőle kérdezte meg, hogy mit akar. Aki beszélgetett vele, annak ellenére, hogy még a közelébe sem akarták engedni. Aki érdeklődött iránta, mert az Ő irányába kiáltott és Őt szólította meg. A gyógyulás után az első, akit meglátott, és akit megtalált az életében, maga Jézus volt. Drága testvérem! Jézus az első, aki igazán segít. A fellélegzés után, a gyógyulás után Ő az első, akit meg kell látni. De Jézusnak Lukács evangélista szerint ez a legutolsó gyógyítása, amit elvégzett nagy jeruzsálemi tette előtt. A vak koldus vágya a legutolsó pillanatban teljesült. Többször Jézus nem járt Jerikóban. Ő és Zákeus az utolsó meggyógyított ember. Jézus az első és az utolsó lehetősége az embernek. Sőt, az egyetlen lehetősége a mindenkori embernek. Csak Jézusban van üdvösségünk, igazi gyógyulásunk. Csak Őbenne gyógyul meg, változik meg az életünk. Csak Őáltala van menetelünk az Atyához. Csak Vele lehet teljes az életünk. Jézus ezután követésre szólítja fel a vakot, ő követte Jézust. Nem akar másfelé menni. Csak az úton akar haladni. Jézus útján. Nem akar más utat, mert itt összeértek az ő útjaik. Csak azt az utat szeretné, amit Jézus mindenkinek kikövezett. A neki és a másoknak segítő utat. Nem akar mást, csak Jézust. Addigi alamizsna élete véget ért, mert Jézus, Dávid Fia megtöltötte, amire valódi szüksége volt. Nem kell a régi, de kell az új. Kell a Jézusi. Kell a mennyei. Kell. Drága testvérem, én nem tudom, hogy neked mire van szükséged. Nem én, hanem Jézus kérdezi meg négyszemközt: „Mit kívánsz, mit tegyek veled?” Ma el kell neki mondanod szíved óhaját, hogy tudjon rajtad is segíteni, mint egykor a vak kolduson. Ő ma is hitet akar ébreszteni benned Lelke ereje által, hogy újra felkelj a mindennapok haldokló állapotából. Jézus legutolsó gyógyítása, de legelső lépése a vaknak a Jézus által kínált életbe. Kiálts Jézus irányába te is, hogy meggyógyulj, és akkor „üdvösségé lesz reményed, égi látássá hited.” (426. dicséret 4. verse) Ámen.

**Utóima:**

Sokszor úgy érezzük, drága Urunk, hogy összeroskadunk. Érezzük, hogy „Egy rövid szempillantásra elhagytál bennünket, de nagy irgalommal ma is összegyűjtöttél” (Ézs 54,7), hogy a mi babiloni fogságunk közepette éljünk lehetőségeinkkel. Köszönjük Úr Jézus Krisztus, hogy ígéreted valóság: „nem hagylak titeket árván, eljövök hozzátok.” (Jn 14,18) Könyörgünk és esedezünk, hogy „légy kegyelmes, Urunk, mert bajban vagyunk, szemünk elhomályosodott a bánattól, odavan testünk-lelkünk.” (vö. Zsolt 31,10) Dicsőítünk és magasztalunk, hogy „Nekünk még a hajunk szálai is mind meg vannak számlálva.” (Lk 12,7) Köszönjük, hogy értékesek vagyunk számodra annak ellenére, hogy vak koldusok vagyunk. Hirdess új dolgokat az életünkben, drága Úr Jézus. Kérünk, fejtsd meg a rejtett dolgokat, melyekről nem tudunk. (Ézs 48,6b) Ismertesd meg velünk akaratodat családunkra, munkahelyünkre, iskolai közösségünkre, karanténunkra nézve, „amelyet kijelentett Őbenne, életünk fejedelmében. Segíts meg, hogy e nehéz időben tudjuk, hogy „egy test vagyunk a Krisztusban, egyenként pedig egymásnak tagjai.” (Róm 12,5) Szerkeszd egybe a mi pozsonyi gyülekezetünket újból, hogy a sok vak koldus köztünk „ne fáradjon bele a jó cselekvésébe” (Gal 6,9) és tanulja meg Melletted és Általad dicsőíteni az Urat. Formálj közösséget belőlünk, akik sokszor megszóljuk a gyámoltalanokat, a betegeket, a fájdalomban élőket, a gyermekeket, a szépkorú testvéreinket. Vedd el a lankadt szívet, hogy kiáltásunk eljusson egészen Hozzád, aki képes vagy megkérdezni tőlünk, hogy mit kívánunk, hogy cselekedj. Aggodalmunkat Te látod, de köszönjük, hogy mindezt csak a pogányok kérdezgetik, mert nekünk tudnunk kell: „a ti mennyei Atyátok pedig tudja, hogy szükségetek van minderre. (Mt 6,31-32) Ámen.

**Jézus mondja: Ti azért így imádkozzatok…**

**Adakozás: „**Tiszteld az Urat vagyonodból és egész jövedelmed legjavából.” (Péld 3,9)

**Áldás:** Istennek népe! Legyen minden ember gyors a hallásra, késedelmes a szólásra, késedelmes a haragra. (Jak 1,19) Ámen.

Záró ének: 466: 1-4: Rád tekint már hitem…